*Projekts*

# LATVIJAS REPUBLIKAS MINISTRU KABINETS

2020. gada Noteikumi Nr.

Rīgā (prot. Nr. )

# Ārzemnieku ceļošanas dokumentu atzīšanas kārtība

Izdoti saskaņā ar Imigrācijas likuma

4. panta ceturto daļu

1. Noteikumi nosaka kārtību, kādā tiek atzīti ārzemnieku ceļošanas dokumenti izmantošanai Latvijas Republikā.

2. Noteikumos lietoti šādi termini:

2.1. izdevējvalsts - starptautiski atzīta valsts, starptautiskā organizācija vai starptautiski neatzīts valstisks vai teritoriāls veidojums, kas izdevusi ārzemnieka ceļošanas dokumentu;

2.2. ārzemnieka ceļošanas dokuments – izdevējvalsts izdots ceļošanas dokuments, kas atbilst šo noteikumu 3. punktā norādītajām prasībām;

2.3. izvērtējamais dokuments - ārzemnieka ceļošanas dokumenta, par kuru nav ticis pieņemts lēmums par tā atzīšanu izmantošanai Latvijas Republikā, paraugs vai detalizēts šī dokumenta apraksts;

2.4. iestādes - Ārlietu ministrija, Iekšlietu ministrija un tās padotības iestādes.

3. Ārzemnieka ceļošanas dokumentu var atzīt izmantošanai Latvijas Republikā, ja tas ir:

3.1. izdevējvalsts īpašums un izsniegts attiecīgās izdevējvalsts kompetentajā institūcijā, kā arī, ja saskaņā ar attiecīgās izdevējvalsts normatīvajiem aktiem ir noteikts, ka šī dokumenta turētājam ir tiesības šķērsot attiecīgās izdevējvalsts robežu un ceļot uz ārvalstīm;

3.2. saskaņā ar 1951. gada 28. jūlija Konvenciju par bēgļa statusu izsniegts bēgļa ceļošanas dokuments;

3.3. saskaņā ar 1954. gada 28. septembra Konvenciju par bezvalstnieka statusu izsniegts bezvalstnieka ceļošanas dokuments;

3.4. starptautiskas organizācijas izsniegts ceļošanas dokuments;

3.5. saskaņā ar 1958. gada 13. maija Konvenciju par jūrnieku nacionālajām personas apliecībām (turpmāk - C108 konvencija) izsniegts jūrnieka ceļošanas dokuments vai cits jūrnieka ceļošanas dokuments, kurā iekļauta C108 konvencijā paredzētā informācija;

3.6. saskaņā ar 1944. gada 7. decembra Čikāgas Konvencijas par starptautisko civilo aviāciju 9. pielikumu izsniegta gaisa kuģa apkalpes locekļa apliecība;

3.7. pagaidu ceļošanas dokuments.

4. Ciktāl Latvijas Republikai saistošie starptautiskie līgumi neparedz citādi, ārzemnieku ceļošanas dokumentus var atzīt izmantošanai Latvijas Republikā, ja:

4.1. tie ir aizsargāti pret viltojumiem;

4.2. tajos informācija norādīta oriģinālvalodā un angļu vai franču valodā;

4.3. tajos ir paredzēta vieta vīzām;

4.4. tajos iekļauta šāda informācija par dokumenta turētāju:

4.4.1. vārds (vārdi);

4.4.2. uzvārds;

4.4.3. dzimšanas datums;

4.4.4. dzimšanas vieta;

4.4.5. dzimums;

4.4.6. fotogrāfija;

4.4.7. paraksts (izņemot nepilngadīga bērna ceļošanas dokumentu);

4.5. tajos ir iekļauta šāda informācija par dokumentu:

4.5.1. izdevējvalsts (šo noteikumu 2.1. apakšpunkta izpratnē);

4.5.2. izdevējiestādes nosaukums;

4.5.3. dokumenta numurs;

4.5.4. dokumenta izsniegšanas datums;

4.5.5. dokumenta derīguma termiņš.

5. Ja ārzemnieka ceļošanas dokuments neatbilst šo noteikumu 4.3. apakšpunktā minētajai prasībai, to var atzīt izmantošanai Latvijas Republikā, ja šāda atzīšana atbilst Latvijas Republikas starptautiskajām saistībām.

6. Iekšlietu ministrija sniedz atzinumu par izvērtējamā dokumenta atbilstību šo noteikumu 4. punkta prasībām un 12. punktā minētā lēmuma pieņemšanas lietderību.

7. Saņemot izvērtējamo dokumentu kādā no iestādēm:

7.1. Ārlietu ministrija nosūta izvērtējamo dokumentu Iekšlietu ministrijai šo noteikumu 6. punktā minētā atzinuma sniegšanai;

7.2. Iekšlietu ministrija sniedz šo noteikumu 6. punktā minēto atzinumu un nosūta to Ārlietu ministrijai.

8. Ja iestādēs ir saņemta vienīgi informācija par izvērtējamo dokumentu, un tā detalizēts apraksts ir atrodams kādā no iestādei pieejamajām oficiālajām un starptautiski atzītajām ārzemnieku ceļošanas dokumentu datubāzēm, iestādes izgūst minēto aprakstu un rīkojas šo noteikumu 7. punktā noteiktajā kārtībā.

9. Ja iestādēs ir saņemta vienīgi informācija par izvērtējamo dokumentu un tā detalizēts apraksts nav atrodams kādā no pieejamajām oficiālajām un starptautiski atzītajām ārzemnieku ceļošanas dokumentu datubāzēm, Ārlietu ministrija pēc savas iniciatīvas vai pēc Iekšlietu ministrijas lūguma pieprasa attiecīgā ārzemnieka ceļošanas dokumenta izdevējvalstij izvērtējamo dokumentu.

10. Šo noteikumu 6. punktā minēto atzinumu Iekšlietu ministrija sniedz un nosūta Ārlietu ministrijai 20 dienu laikā pēc izvērtējamā ārzemnieka ceļošanas dokumenta saņemšanas Iekšlietu ministrijā.

11. Ja Iekšlietu ministrija nav sniegusi atzinumu šo noteikumu 10. punktā norādītajā termiņā, uzskatāms, ka Iekšlietu ministrijai savas kompetences ietvaros nav iebildumu par izvērtējamā dokumenta atzīšanu.

12. Ārlietu ministrija izvērtē ārzemnieka ceļošanas dokumenta atbilstību Latvijas Republikas starptautiskajām saistībām, kas attiecināmas uz ārzemnieka ceļošanas dokumenta izdevēju, turētāju vai izmantošanu, un, ņemot vērā šo noteikumu 10. vai 11.punktā noteiktajā kārtībā sniegto Iekšlietu ministrijas atzinumu, pieņem lēmumu par ārzemnieka ceļošanas dokumenta izmantošanu Latvijas Republikā. Ar lēmumu ārzemnieka ceļošanas dokumentu var:

12.1. atzīt izmantošanai Latvijas Republikā;

12.2. atzīt izmantošanai Latvijas Republikā ar papildus nosacījumiem;

12.3. neatzīt izmantošanai Latvijas Republikā.

13. Par lēmumiem, kas pieņemti saskaņā ar šo noteikumu 12. un 15. punktu, Ārlietu ministrija nekavējoties informē:

13.1.Iekšlietu ministriju;

13.2.Eiropas Savienības institūciju, kas atbildīga par vienoto ārzemnieku ceļošanas dokumentu sarakstu uzturēšanu.

14. Iekšlietu ministrija nodrošina no Ārlietu ministrijas saņemtās informācijas par ārzemnieku ceļošanas dokumentu atzīšanu izmantošanai Latvijas Republikā aktualizēšanu dokumentu paraugu informācijas sistēmā.

15. Reaģējot uz starptautiski tiesisko apstākļu maiņu, Ārlietu ministrija var pārskatīt pieņemtos lēmumus, atkārtoti veicot šo noteikumu 12. punktā paredzēto izvērtējumu, un pieņemt jaunu lēmumu par ārzemnieka ceļošanas dokumenta izmantošanu Latvijas Republikā.

16. Lēmums par ārzemnieka ceļošanas dokumenta atzīšanu izmantošanai Latvijas Republikā ir spēkā līdz:

16.1. izdevējvalsts informē Ārlietu ministriju, ka ārzemnieka ceļošanas dokumenta izmantošana ir pārtraukta;

16.2. izdevējvalsts maina juridisko statusu un par ārzemnieka ceļošanas dokumenta turpmāku izmantošanu Ārlietu ministrija nav informēta;

16.3. tiek pieņemts cits lēmums par dokumenta atzīšanu.

17. Noteikumu 16. punktā minētajos gadījumos Ārlietu ministrija informē šo Noteikumu 13. punktā minētās iestādes.

18. Saņemtie ārzemnieku ceļošanas dokumentu paraugi tiek pastāvīgi glabāti Valsts robežsardzē.

19. Latvijas Republikā atzīstami arī ārzemnieku ceļošanas dokumenti, kuru paraugs, kopija vai detalizēts apraksts ir saņemts līdz 2003. gada 29. aprīļa noteikumu Nr. 215 “Ārzemnieku ceļošanas dokumentu atzīšanas kārtība” spēkā stāšanās dienai un nezaudē spēku atbilstoši šo Noteikumu 16. punktam.

20. Atzīt par spēku zaudējušiem Ministru kabineta 2003. gada 29. aprīļa noteikumus Nr. 215 “Ārzemnieku ceļošanas dokumentu atzīšanas kārtība” (Latvijas Vēstnesis, 2003, 65. nr., 2004, 52. nr., 2007, 153. nr.).

21. Noteikumi stājas spēkā 2020. gada \_\_\_\_\_.

22. Ārlietu ministrija nodod tās rīcībā esošos ārzemnieku ceļošanas dokumentu paraugus Valsts robežsardzei 6 (sešu) mēnešu laikā no šo noteikumu spēkā stāšanās dienas.

Ārlietu ministrs E.Rinkēvičs

Iesniedzējs:

Ārlietu ministrijas valsts sekretāra p.i. J.Mažeiks